Hei, denne artikkelen er over ett år gammel og kan inneholde utdatert informasjon

Mediene flokket seg rundt Venstres finanspolitiske talsmann Abid Raja etter at Venstre-leder Trine Skei Grande hadde holdt sin tale til landsstyremøtet lørdag.

Han var ikke sen om å omfavne den forsoningen Grande la opp til fra talerstolen.

- Da er vi forlikt!, slo han fast, og strødde om seg med godord om Grande - som ifølge Raja til og med har gode samarbeidsevner.

Spår EU-ja i 2020

Saken som i det siste har stjålet mye av Venstres politiske energi er Grandes utskjelling av Raja under budsjettforhandlinger i november - da en telefon uten at Grande visste det sto på høyttaler.

En måned senere har de sammen gått høyt ut i mediene med at de nå er forsonet.

Overfor Dagbladet - og flere andre medier - benyttet Raja oppmerksomheten i møtesalen til å dra opp en av de sakene han og Grande ikke er helt forlikt om.

Mens Trine Skei Grande nøyer seg med et fortsatt EØS-medlemskap, er Raja en ihuga EU-tilhenger.

- Trine må balansere det, for partiet har ikke tatt et ja-standpunkt til EU, sier Raja til Dagbladet.

- Kan du få Trine Skei Grande med på et ja til EU?

- Jeg er ikke først og fremst opptatt av dem som har et nei-standpunkt. Jeg er opptatt av at partiet lander på et ja-standpunkt til EU, og det skjer nok i 2020. Da vedtas programmet, sier Raja, som har en fortid i Europabevegelsen.

Frykter ikke splittelse

- Det har jeg ingen tro om, sier Trine Skei Grande om Rajas spådom om et EU-ja i 2020.

- Det er en levende debatt om EU i Venstre, og det har det alltid vært. Vi står veldig samlet bak EØS, sier hun til Dagbladet.

- Hva synes du om at Raja går ut med dette, i den situasjonen som er?

- Det må vi tåle å diskutere. Det har Venstre alltid gjort.

- Det har til og med splittet partiet. Kan det skje igjen?

- Nei, det tror jeg ikke, sier Trine Skei Grande, og legger til at hun oppfatter at det var mer sammensatte årsaker til splittelsen av Venstre på et landsmøte i 1972.

Jovial Raja

Raja understreker at han og partilederen er helt enige om at det er uaktuelt å gå ut av EØS-avtalen.

- Er EU-saken en av sakene som har gjort det vanskelig mellom deg og Trine Skei Grande?

- Nei, nei, overhodet ikke, sier en blid Abid Raja, og slår Dagbladets reporter jovialt på skulderen.

Han har merket seg et videointerju med ham som Dagbladet publiserte for to dager siden.

Ifølge Raja ble intervjuet kuttet på et uheldig tidspunkt - rett før han kom med en humoristisk og forsonende kommentar.